Kære læser.
November er måneden, hvor efteråret for alvor går på hæld, dagene bliver kortere, og forventningens glæde til jul begynder at brede sig. Det mærkes også i dette nyhedsbrev, hvor vi har masser af hyggelige traditioner, spændende oplevelser og nye aktiviteter på programmet.
På Fuglsangcentret inviterer vi indenfor til årets traditionsrige julemarked, hvor du kan gå på opdagelse blandt omkring 40 spændende stande med kunsthåndværk, julegaver og kreative aktiviteter. Der bliver masser af julehygge for både store og små med julemand, nissejagt, ponyture, julemusik, lækkerier og hyggelige stunder omkring bålet. Og måske finder du allerede her årets helt særlige julegave?
Men november byder på meget mere end julestemning. Du kan blandt andet læse om en helt særlig verdenspremiere på et nyt, tilgængeligt escape room, hvor mysterier, gåder og samarbejde sætter sanserne på prøve. Vi ser også frem mod nytåret med festlige aktiviteter, og du kan blive klogere på historien om Prinsesse Diana og Det Britiske Kongehus.
Der er med andre ord masser af inspiration, oplevelser og fællesskab at glæde sig til. Vi håber, du har lyst til at gå på opdagelse i nyhedsbrevet og finde noget, der vækker din interesse.

Rigtig god læselyst!

Indhold
Arrangementer	1
Reminder: Du kan stadig nå med til fransk ostesmagning!	1
Nu er det jul igen – kom til juletræsfest i Dansk Blindesamfund	2
Julens magi vender tilbage – kom til julemarked på Fuglsangcentret den 28. og 29. november	3
Hvorfor døde Prinsesse Diana – og hvordan håndterede Det Britiske Kongehus krisen?	5
Farvel til året der gak – og velkommen til 2027! - hybrid	5
"VERDENSPREMIERE" Kan du fange tyvene i Taktilium?	7
Gå det nye år i møde med fest, forkælelse og fællesskab på Fuglsangcentret	8
Synstolkede film	9
Bevillinger	10
VIDSTE DU AT	11
Hvis du vil vide mere	11
Kontaktoplysninger	11

[bookmark: _Toc223526308]
[bookmark: _Toc244776202]Arrangementer
Her finder du de kommende landsdækkende aktiviteter.
Har du spørgsmål er du velkommen til at kontakte os på aktivitet@blind.dk eller på 92 82 29 31.

[bookmark: _Toc244776203]Reminder: Du kan stadig nå med til fransk ostesmagning!
Torsdag den 3. december kl.  19.00-ca. 20.30

Sidste frist for tilmelding er den 15. november, så skynd dig at få meldt dig og evt. venner og familie til en hyggelig, smagfuld rejse til Frankrig hjemme fra sofaen.
Ostekommunikatør Camilla Bojsen-Møller fra Ostesnak guider os gennem fem forskellige franske oste.
Du får en smagspakke med fem franske oste (ca. 850 g) og et lille glas marmelade leveret til døren.
Pris: 225 kr. pr. smagspakke.
Tilmelding: Du skal tilmelde dig enten på aktivitet@blind.dk eller på 92 82 29 31. 
Ved tilmelding skal vi bruge dit fulde navn, adresse, mailadresse og telefonnummer samt oplysning om, hvor mange smagspakker, du ønsker.
Betaling kan ske via MobilePay på 25 32 03 eller ved bankoverførsel til Danske Bank, reg.nr. 41 80, kontonummer 00 03 00 22 17. Husk at mærke betalingen med ”ost”.
Læs mere på blind.dk/ostesmagning
Vi sørger for ostene – du sørger for appetitten!

[bookmark: _Toc244776204]Nu er det jul igen – kom til juletræsfest i Dansk Blindesamfund
Lørdag den 28. november på Fuglsangcentret, Søndermarksvej 150, 7000 Fredericia eller 
Lørdag den 12. december i Handicaporganisationernes Hus, Blekinge Boulevard 2, 2630 Tåstrup
Begge dage fra kl. 14-17.

Der er næppe noget, der samler børn og voksne i ægte julestemning som en god, gammeldags traditionel juletræsfest. 
Når vi mødes om julens traditioner, deler smil, latter og hygge – ja, så mærker man virkelig den ægte julestemning.
I samarbejde med kredsene Sydøstjylland og Storkøbenhavn Syd, inviterer vi derfor igen i år børn, forældre, bedsteforældre, oldeforældre og alle andre der har lyst, til juletræsfest! 
Vi skal naturligvis nyde æbleskiver, gløgg, varm kakao, saft, kaffe/te, pebernødder og mandariner, mens vi sammen synger og danser om et stort, smukt pyntet juletræ til glad julemusik. 
Der bliver også sanglege for både børn og voksne og rygtet siger, at selveste julemanden kigger forbi med godteposer til alle børn!
Alle medlemmer af Dansk Blindesamfund og deres familier er meget velkomne til at deltage.

Tilmelding og betaling:
Prisen er 100 kr. for voksne og 50 kr. for børn (mellem 3-16 år).
Børn under 3 år er gratis.
 
Ved tilmelding skal du oplyse navn på alle der skal med til juletræsfesten, både børn og voksne, så julemanden ved, hvem der kommer. Husk at oplyse alder på børnene. 

Læs mere: www.blind.dk/juletraesfest-paa-fuglsangcentret/ 

Juletræsfest på Fuglsangcentret:
Sidste frist for tilmelding og betaling er den 12.november.
Tilmeld dig enten til Tove Mikkelsen på tove-mikkelsen@mail.dk 
eller til Gitte Micheelsen på aktivitet@blind.dk eller på 
telefon 92 82 29 31.

Du kan indbetale enten via Mobile Pay på 25 32 03 eller via bankoverførsel til Dansk Blindesamfunds konto i Danske Bank på reg.nr. 4180 kontonummer 000 300 2217. 
Husk at mærke indbetalingen Juletræ fsc. 

Læs også på: www.blind.dk/juletraesfest-paa-fuglsangcentret

Juletræsfest i Handicaporganisationernes Hus: 
Sidste frist for tilmelding og betaling er den 29. november.
Tilmeld dig til Gitte Micheelsen på aktivitet@blind.dk eller på telefon 92 82 29 31.

Du kan indbetale enten via Mobile Pay på 25 32 03 eller via bankoverførsel til Dansk Blindesamfunds konto i Danske Bank på reg.nr. 41 80 kontonummer 00 03 00 22 17. 
Husk at mærke indbetalingen Juletræ BB2. 

Læs også på: www.blind.dk/juletraesfest-i-hoeje-taastrup 

Mange julehilsner fra 
Kreds Sydøstjylland, Kreds Storkøbenhavn Syd og 
Aktivitetsteam Kursusafdelingen.

[bookmark: _Toc244776205]Julens magi vender tilbage – kom til julemarked på Fuglsangcentret den 28. og 29. november
Begge dage kl. 10 –16 og der er gratis adgang.

Duften af julebag, brændte mandler og gløgg breder sig og Fuglsangcentret gør sig klar til en weekend fyldt med julehygge, kreativitet og gode oplevelser for hele familien. Lørdag den 28. og søndag den 29. november inviterer Dansk Blindesamfund igen indenfor til det traditionsrige julemarked på Fuglsangcentret i Fredericia.
I år kan du gå på opdagelse blandt cirka 40 spændende stande og aktiviteter, og finde personlige julegaver, deltage i kreative aktiviteter og nyde alt det, der hører julen til. Her er plads til både julegavejagt, hyggelige pauser, børneoplevelser og samvær med familie og venner.

Unikt kunsthåndværk og julegaver med personlighed
På årets julemarked møder du en masse kreative stand holdere, der byder på håndlavede produkter og spændende kunsthåndværk. Du kan blandt andet finde ting af papir, keramik, pileflet, flettede kurve og juletræer, smykker, strik, filt, bøger og fine ting drejet i træ og meget andet.
Der er rig mulighed for at finde en særlig julegave til én, du holder af – eller måske forkæle dig selv med noget, der er skabt med omhu, fantasi og kærlighed til håndværket.
Du kan også besøge Fuglsangcenterets egne stande, hvor de byder på lidt af hvert. Fra øvekøkkenet breder der sig en liflig duft af hjemmebag og minder os om, at julen er lige om hjørnet, og her kan du købe småkager. 

Kreativ jul – prøv selv kræfter med håndværket
Har du lyst til at være kreativ, er der masser at glæde sig til. Du kan kigge ind i værkstederne, hvor du kan være kreativ med smykkefremstilling og filtning eller lave din egen kalenderdekoration, som kan pynte derhjemme i december.
Ved bålhytten kan du også prøve kræfter med RAKU-brænding og opleve, hvordan keramikken får sit helt særlige udtryk gennem den spændende brændingsproces.
Og når du trænger til en lille pause fra julemarkedets mange indtryk, står krea-rummet klar til en børnevenlig pause. Her kan du sætte tempoet ned, finde ro og hygge dig med kreative sysler.

Nisser, julemand og ponyhygge for børnene
Selvfølgelig skal der også være masser af jul for de yngste gæster. Den populære nissejagt er der selvfølgelig igen i år, og julemanden flytter faktisk ind på Fuglsangcentret i begge dage. Måske har han en lille hilsen med til de børn, der kommer forbi?
I år bliver der desuden en særlig mulighed for at møde ponyen Rollo. Børnene kan få en tur på Rollo, som også meget gerne tager imod et kærligt klap, når der er pause i trækketurene lige uden for bålhytten. 
Her kan familien samles omkring bålet, riste skumfiduser og nyde den hyggelige stemning og her sælges også kaffe, the, sodavand og varm kakao.
Børnene kan også kigge forbi boden med popcorn og slush ice – lige noget til en lille julemarkedspause. Den finder man ved krea-rummet, hvor Julemanden bor, og hvorfra man også kan komme ud på en sjov nissejagt.

Julesange, juledekorationer og masser af smagsoplevelser
Fuglsangkoret er også med i år og bidrager med musikalsk underholdning, der spreder julestemning. 
Du kan gå på jagt efter årets juledekorationer, når der sælges fine dekorationer, som kan bringe julen ind i hjemmet.
Når sulten eller tørsten melder sig, er der også noget at glæde sig til. Du kan købe gløgg, saft, æbleskiver, pølser med brød, fadøl, kaffe og te. Udenfor lokker mandelvognen med lækre, friskduftende brændte mandler, og ved bålhytten holder pandekagevognen klar med både madpandekager og dessertpandekager.
Der bliver med andre ord rig mulighed for at forkæle både ganen og julehumøret.
Intet julemarked uden den traditionsrige juletombola!
Igen i år kan du prøve lykken og vinde flotte gevinster, som er blevet doneret af butikker og handlende i Fredericia og ikke mindst af julemarkedets kreative stand holdere, der bidrager med fine ting fra deres egne stande.
Når du køber lodder i tombolaen, er du samtidig med til at støtte et godt formål. Hele overskuddet fra juletombolaen går igen i år til blinde og svagsynede børn og familier. Så der er god grund til at prøve lykken – måske finder du en ekstra julegave, mens du støtter en god sag.

Et julemarked med plads til alle
Julemarkedet på Fuglsangcentret er meget mere end boder og julehandel. Det er et sted, hvor mennesker mødes, hvor kreativiteten får lov at blomstre og hvor der er plads til både store og små, til fordybelse og aktivitet og til hyggeligt samvær.
Her kan du finde unikke julegaver, opleve spændende håndværk, smage på julens lækkerier og være med til at skabe en weekend fuld af gode minder.
Så tag familie, venner og naboer med, og kig forbi Fuglsangcentret i Fredericia lørdag den 28. og søndag den 29. november kl. 10–16.
Vi glæder os til at byde dig velkommen til to dejlige dage med julehygge, kreativitet, fællesskab og masser af julestemning.
Vi ses til julemarked på Fuglsangcentret – julen begynder her!

Læs også på: www.blind.dk/julemarked-2026 

[bookmark: _Toc244776206]Hvorfor døde Prinsesse Diana – og hvordan håndterede Det Britiske Kongehus krisen?
Hvad skete der egentlig den nat i Paris i 1997, hvor Prinsesse Diana mistede livet? Og hvordan reagerede pressen og Det Britiske Kongehus på den tragedie, der rystede en hel verden?
Det kan du blive klogere på, når forfatter og erfaren journalist Lone Theils fortæller om sin tid som korrespondent i London og deler sine oplevelser af pressens arbejde samt Det Britiske Kongehus’ håndtering af Dianas død.
I løbet af eftermiddagen kan du også møde landsformand Diana Stentoft, mens advokat Louise Vinkle fra Kahlke Advokater gør os klogere på arv og testamente. Du kan lære om, hvordan du sikrer dine nærmeste, og hvilke muligheder du har for selv at bestemme over din arv. 
Arrangementet finder sted den 14. januar 2027, kl. 15.30-18.15 i Dansk Blindesamfunds lokaler i Høje Taastrup: Blekinge Boulevard 2, 2630 Taastrup. Fysisk deltagelse kræves. 
Vi byder naturligvis også på lidt snacks samt et glas vin eller en sodavand.
Arrangementet er gratis, men tilmelding er nødvendig. Du er velkommen til at tilmelde dig selv og en pårørende ved at skrive til Carolina på cdl@blind.dk eller ringe på 48 88 64 06. Tilmeldingsfristen er d. 4. december. 
Alle fremmødte deltagere, er med i lodtrækningen om et weekendophold for én person på Fuglsangcentret. 
Vi glæder os til en spændende eftermiddag i godt selskab! Pladserne er begrænsede, så tilmeld dig i dag.

[bookmark: _Toc244776207]Farvel til året der gak – og velkommen til 2027! - hybrid
Er du klar til at sende 2026 godt afsted – med grin, hygge, bobler og et festligt fællesskab?
Så skal du med, når “Året der gak” vender tilbage og for anden gang indtager Fuglsangcentret, som en del af vores nytårsophold!
Tirsdag den 29. december kl. 19.30-21.00 samler vi hele holdet – både jer, der deltager i Nytårsopholdet på Fuglsangcentret og jer, der er med hjemmefra via Zoom. Vi inviterer dig til en aften, hvor vi både kigger tilbage på alt det sjove, skøre og rørende, der er sket i Dansk Blindesamfund i årets løb – og sender 2026 ud med et smil på læben (og måske lidt chokolade i hånden).

Hvad sker der så?
De to tilbagevendende værter Jannie Hammershøi og Gitte Micheelsen får igen i år selskab af en hemmelig gæst, som vi afslører senere.
Sammen tager de os igennem et tilbageblik fyldt med anekdoter, overraskelser og selvfølgelig den legendariske “Året der gak”-quiz, hvor du får chancen for at teste, hvor godt du egentlig har fulgt med!
Og bare rolig – der bliver også tid til grin, gode historier og lidt uventede indslag undervejs.

Forkæl dig selv (eller nogen du holder af)
Igen i år kan du bestille en af vores lækre hyggebokse – og det er altså ikke småting, du får!
Du kan vælge mellem en hyggeboks med eller uden alkohol, og den indeholder:

1 flaske Sandiliano, Spumante Brut fra Piemonte i Italien, 75 cl (hyggeboks med alkohol)
eller Rivani ZERO Alcohol Sparkling White – 0,0% - alkoholfri (hyggeboks uden alkohol)
1 pose julevingummi 150g
1 pose miniaturemix 150g	
1 pose skumnisser 150g	
2 poser chips 30g pr. pose	 
1 pose chokoladekugler 150g	
1 pose grammofonplader 150g	
1 pose guldkarameller 150g	
Som du kan se, så bugner begge bokse af snacks, chokolade, chips, juleguf og bobler (med eller uden procenter).
Perfekt til en aften i godt selskab – uanset om du sidder i festtøjet på Fuglsangcentret eller i hyggebukser derhjemme foran skærmen.

Hybrid hygge – fællesskab på tværs
Det bedste? Du kan være med, uanset hvor du er!
Vi sender live fra Fuglsangcentret, så du får den ægte nytårsstemning med – lige der, hvor du befinder dig.
Vi håber især at se mange Zoom-medlemmer i år – jo flere vi er, desto sjovere bliver festen! Så hiv fat i en ven, en nabo eller hele familien, og vær med til at sige farvel til året, der gak og goddag til 2027 på den mest hyggelige måde, man kan forestille sig.

Praktisk info
Prisen er KUN 200 kr. pr. hyggeboks. 
Sidste frist for tilmelding og betaling er den 13. december og når du tilmelder dig, giver du samtidig dit samtykke til, at vi må videregive dine kontaktoplysninger til Func i forbindelse med afsendelse af hyggebokse til dette arrangement.
Ved tilmelding skal vi bruge fulde navn, din fulde adresse, mailadresse og mobilnummer samt hvor mange hyggebokse med og/eller uden alkohol, du ønsker.
Du kan indbetale enten via Mobile Pay på 25 32 03 eller via overførsel til Danske Bank på reg.nr. 41 80 kontonummer 00 03 00 22 17 - og husk at skrive året gak i kommentarfeltet!
 
Sidste frist uden hyggeboks: 18. december. 
Send en mail til aktivitet@blind.dk eller ring/sms på 92 82 29 31.

Klar til at skåle med os?
Så find kalenderen frem, sæt kryds ved 29. december og glæd dig til en aften med grin, quiz, fællesskab og masser af “åh ja, det husker jeg!”-øjeblikke.
Vi glæder os til at se dig – både på skærmen og i virkeligheden – når vi sammen siger:
Farvel til året der gak – og goddag til 2027! 

Læs også på www.blind.dk/aaret-der-gak-2026

[bookmark: _Toc244776208]"VERDENSPREMIERE" Kan du fange tyvene i Taktilium?
Et museum. Et tyveri. En hemmelig genstand. Tre rum. Og en mission, hvor tiden er ved at løbe ud!
Forestil dig, at du træder ind i et museum, hvor noget frygteligt er sket. Tyve har været på spil, og en helt særlig genstand er blevet stjålet fra museet Taktilium. Genstanden er så betydningsfuld, at det vil få alvorlige konsekvenser, hvis den ikke bliver fundet i tide.
Nu har vi brug for din hjælp!
Vi inviterer til noget ganske særligt: Et helt nyt escape room-koncept, udviklet med blinde og svagsynede i centrum. Så vidt vi ved, er der tale om en vaskeægte verdenspremiere!
Her er der ikke tale om, at man som blind eller svagsynet skal nøjes med at være med på sidelinjen. Tværtimod! Hele oplevelsen er gjort tilgængelig, så alle kan være aktive deltagere og selv løse opgaverne på lige fod.
Vi har tænkt tilgængelighed ind i hver eneste detalje. Gåder, ledetråde og finurlige udfordringer kan opleves gennem lyd, punktskrift, stor skrift og taktile elementer. Her skal både sanser, logik, kreativitet og samarbejdsevner i spil.
Din mission er klar: Find tyvene, løs gåderne, og red den hemmelige genstand!
I hold på fire personer bliver I sendt gennem tre forskellige lokaler i jagten på tyvene. Undervejs skal I knække koder, finde skjulte ledetråde og løse forskellige puzzles og finurlige opgaver. Hver løsning bringer jer tættere på sandheden – men pas på! Tiden arbejder imod jer.
Kan I gennemskue mysteriet, inden det er for sent?
Vi lover ikke, at det bliver nemt. Men vi lover masser af spænding, overraskelser, samarbejde og forhåbentlig en oplevelse, I sent vil glemme.
En oplevelse, der varer længere end selve mysteriet
Vi mødes allerede lørdag, hvor der også bliver tid til hyggeligt samvær, god mad og andre spændende aktiviteter.
Da deltagerne sendes igennem escape room-oplevelsen i mindre hold, vil der være noget ventetid. Den bruger vi selvfølgelig på hyggelige og underholdende aktiviteter, spil og socialt samvær, så ingen kommer til at kede sig.

Praktisk information
Tidspunkt: Lørdag den 23. januar kl. 12.00 til søndag den 24. januar kl. 10.00.
Sted: Fuglsangcentret
Søndermarksvej 150
7000 Fredericia
Pris for hele arrangementet: 800 kr.
Prisen inkluderer:
· Frokost lørdag
· Besøg og deltagelse i Escape Museum Taktilium
· Aftensmad lørdag
· Eftermiddags- og aftenkaffe
· Overnatning
· Morgenmad søndag
Vil du kun være med til selve escape room-oplevelsen?
Så har du også mulighed for at deltage lørdag kl. 14.00-18.00 til en pris på 350 kr.
Begrænset antal pladser – så vent ikke for længe!
Der er et begrænset antal pladser, og tilmelding sker efter først til mølle-princippet.
Sidste frist for tilmelding og betaling er den 5. januar.
Tilmeldingen er bindende, og pladsen er først sikret, når betalingen er gennemført.
Send din tilmelding med navn, mail, mobilnummer og evt. kosthensyn til aktivitet@blind.dk  eller ring på tlf. 92 82 29 31.
Så saml nysgerrigheden, skærp sanserne, og gør dig klar til at tænke ud af boksen!
Vi glæder os til at byde dig velkommen til en oplevelse, der udfordrer både hjerne, sanser og samarbejdsevner.
For denne gang er det ikke bare et spørgsmål om at løse en gåde. Det handler om at redde noget større!

Læs også på www.blind.dk/escape-room-2027 

[bookmark: _Toc244776209]Gå det nye år i møde med fest, forkælelse og fællesskab på Fuglsangcentret
Mandag den 28. december 2026 til lørdag den 2. januar 2027

Drømmer du om at fejre nytåret i godt selskab med festlige traditioner, lækker mad, musik, dans og masser af hyggelige stunder? Så tag med til nytårsophold på Fuglsangcentret.

Vi inviterer indenfor til nogle skønne dage, hvor vi sammen tager afsked med året, der gik, og byder det nye år velkommen med manér. Ferieværterne Anne Juncker og Bettina Jacobsen glæder sig til at skabe rammerne for et ophold fyldt med nærvær, gode oplevelser, grin og festlig stemning.
Nytårsaften fejrer vi selvfølgelig efter alle kunstens regler. Vi samles om kongens nytårstale, skåler i bobler og nyder et stykke kransekage, inden aftenen fortsætter med en lækker nytårsmenu ledsaget af gode vine. Festlokalet er pyntet festligt op, og når Dansemaskinen sætter gang i musikken, er der lagt op til en aften med smil, svingom og fest på dansegulvet. Her er der plads til både de danselystne og dem, der hellere vil nyde stemningen og det gode selskab fra sidelinjen.
Når vi vågner til årets første dag, fortsætter vi traditionen med en hyggelig nytårsfrokost. Og naturligvis skal vi også se tilbage på året, der gik. Den efterhånden traditionsrige hyggeboks finder igen vej til opholdet, og sammen tager vi på en spændende og underholdende tur gennem årets begivenheder. Hvad husker vi bedst? Hvad overraskede os? Og hvad kan vi mon stadig grine af?
Der bliver også tid til meget andet. Du inviteres blandt andet til en sjov aften med en lille quiz, og måske finder vi en god film frem eller samles om hyggelige spil. Har du mere lyst til frisk luft, byder området omkring Fuglsangcentret på dejlige muligheder for gåture. Du kan også sætte tempoet helt ned, slappe af i spaen eller tage en tur i svømmehallen. Her er plads til både oplevelser og afslapning – og ikke mindst til at nyde samværet med de andre deltagere.
Nytårsopholdet er for dig, der gerne vil fejre overgangen til det nye år sammen med andre i en varm og festlig atmosfære. Du kan glæde dig til gode måltider, hyggelige samtaler, små overraskelser og de særlige øjeblikke, der opstår, når mennesker mødes og fejrer noget sammen.

Nytår bliver bare lidt hyggeligere, når vi er flere om at fejre det!
Tilmelding og praktisk information
På grund af stor interesse og tidligere ventelister indfører vi i år en ny tilmeldingsprocedure. Du kan tilmelde dig fra den 10. november til og med den 24. november. Når tilmeldingsperioden er slut og senest den 1. december får du besked om, hvorvidt du har fået en plads. Hvis der er flere tilmeldinger end pladser, fordeles pladserne ved lodtrækning, så alle får en fair chance for at komme med.
Prisen er 3.225 kr. pr. person. Eventuel ledsager deltager til samme pris.
Vi vil gerne have, at du sender en mail til fuglsang@blind.dk med følgende oplysninger:

· Medlemsnummer
· Mail og telefonnummer 
· Om du har førerhund med
· Eventuelle kosthensyn
· Hvis du ikke deltager i hele opholdet, så har vi brug for at vide fra og til hvilken dato og klokkeslæt, du deltager
· Hvis du har ledsager med: Om I kan dele værelse og navn på ledsager
Husk, at jo flere der deler værelse, jo flere har mulighed for at komme med på nytårsopholdet.
Hvis du ikke har mulighed for at sende en mail, kan du i stedet ringe på 76 20 21 00. Vi har brug for de samme oplysninger, som hvis du sender en mail.
Læs også på www.blind.dk/nytaar-fsc-2026 

Vi glæder os til at byde dig velkommen til nogle dejlige nytårsdage på Fuglsangcentret – med fest, forkælelse, fællesskab og en festlig begyndelse på 2027!

[bookmark: _Toc244776210]Synstolkede film
I november kan du glæde dig til følgende film med synstolkning, i biografen:
· Cute, premiere 26. november 

Richard kæmper med forbudte følelser i sin rolle som stedfar og bestemmer sig for at forlade sin kæreste og hendes syvårige datter. Fast besluttet på at leve en ensom tilværelse, vender han tilbage til sin mor for at renovere sit barndomshjem med henblik på salg. Men hans isolation bliver forstyrret af hjemmeplejeren, Stella, der udviser et usædvanligt stærkt behov for omsorg.

Da Richard opdager, at Stella lever et online dobbeltliv som Lolita, bliver han konfronteret med sine dybt begravede lyster. Indenfor husets fire vægge udvikler de to et grænsesøgende “far-datter"-surrogatforhold — lige indtil deres konstruerede virkelighed bliver truet, da det barn, Richard efterlod sig, pludselig ønsker ham tilbage i sit liv.

CUTE er en foruroligende og øm historie om en mand, der længes efter barndommens uskyld og en kvinde, der vil gå langt for at få sin egen tilbage.
Supportlinjen
Oplever du som medlem, at det kan være svært at få hjælp, når den kompenserende teknologi driller. Så tilbyder Dansk Blindesamfund fra 1. august og året ud en teknologisk supportlinje.

Du kan kontakte supportlinjen, hvis du har problemer med fx din iPhone, JAWS, Milestone, PenFriend eller anden kompenserende teknologi. Det kan f.eks. være, at en indstilling er gået skævt, eller at en funktion ikke virker, som den plejer.
En af Kursusafdelingens undervisere vil herefter kontakte dig og forsøge at hjælpe.

Der gælder følgende rammer for supporten:

En supportsamtale varer højst 15 minutter.
Vi hjælper med ét problem pr. henvendelse. Du er altid velkommen til at henvende dig igen med et nyt problem.
Supporten er problemløsning og ikke undervisning. Vi kan dog henvise til relevante undervisningsmuligheder.

Vi kan ikke altid løse problemet, men vil så forsøge at pege dig i retning af, hvor du kan få hjælp.

Vi bestræber os på at vende tilbage inden for en uge. Der kan dog være længere svartid i forbindelse med ferie og helligdage.

Når du kontakter supportlinjen, har vi brug for følgende oplysninger:
Dit navn, dit telefonnummer, hvilken enhed eller teknologi du har problemer med samt en kort beskrivelse af problemet. 

Kontaktinfo til Supportlinjen:
Telefon: 38 14 88 28 - indtal oplysningerne på telefonsvareren 
Mail: support@blind.dk 

[bookmark: _Toc244776211]Bevillinger
Kreds Viborg-Skive - Julekomsammen i klubberne
Kreds København - Fælles bestyrelsesmøde i Region Øst 
Kreds Viborg-Skive - Medlemsmøde på Højslev Kro
Kreds Storkøbenhavn Nord - Julefest

Man som blind eller svagsynet har mulighed for at anskaffe et underskriftstempel som gyldig underskrift ved alle retshandler, herunder underskrivelse af testamenter, kontrakter og lignende.
Underskriftstemplet kan du bestille gennem Dansk Blindesamfund ved at kontakte Medlemsservice.

[bookmark: _Toc244776213]Hvis du vil vide mere
På vores hjemmeside www.blind.dk/aktiv kan du se alle kommende arrangementer fra landsforeningen.
Du kan høre om den næste uges aktiviteter ved at ringe til tlf. 70 20 85 85, her kan du også høre det nyeste nyhedsbrev, så snart det er indtalt.

aktivitet@blind.dk  
Gitte Micheelsen, tlf. 92 82 29 31, mail: gmi@blind.dk 
1

